1.1 Tausta

Tämä kertomus koskee asetuksen (EU) N:o 1144/2014 mukaisten, EU:n maataloustuotteita koskevien tiedotus- ja menekinedistämistoimenpiteiden täytäntöönpanoa. Mainitun asetuksen 26 artiklan 2 kohdassa säädetään, että komissio antaa viimeistään 31. joulukuuta 2020 Euroopan parlamentille ja neuvostolle kertomuksen kyseisen asetuksen soveltamisesta ja liittää siihen tarvittaessa asianmukaisia ehdotuksia.

Tätä kertomusta edelsi EU:n maataloustuotteiden menekinedistämispolitiikan täytäntöönpanoa vuodesta 2016 alkuvuoteen 2020 koskeva arviointi. Arvioinnissa tarkasteltiin politiikan vaikuttavuutta, tehokkuutta, merkityksellisyyttä ja johdonmukaisuutta sekä sen tuottamaa lisäarvoa EU:n tasolla. Kertomuksessa hyödynnetään myös maataloutta ja yhteistä maatalouspolitiikkaa käsittelevän erityiseurobarometrin Europeans, Agriculture and the CAP tuloksia (kyseinen erityiseurobarometri perustuu edustavaan kyselytutkimukseen, johon saatiin vastaus 27 000 kansalaiselta elo-syyskuussa 2020). Arvioinnista ja kyselytutkimuksesta puolestaan saadaan tietoa vuodeksi 2021 suunniteltua menekinedistämispolitiikan uudelleentarkastelua varten. Uudelleentarkastelua ennen toteutetaan toimintavaihtoehtojen kattava vaikutustenarviointi sen varmistamiseksi, että EU:n tuleva menekinedistämispolitiikka säilyy merkityksellisenä, vaikuttavana ja tehokkaana, sillä on selvää EU:n tason lisäarvoa ja se on yhtenäinen kaikkien asiaankuuluvien EU:n politiikkojen kanssa, mukaan lukien kauppa-, kehitys-, kalastus-, terveys-, ympäristö- ja ilmastopolitiikka.

1.2 Vuoden 2014 toimintapolitiikan uudistus

Vuoden 2014 asetuksella uudistettiin merkittävästi EU:n maataloustuotteita koskevaa menekinedistämispolitiikkaa. Uuden sääntelykehyksen soveltaminen alkoi 1. joulukuuta 2015. Määrärahoja oli lisätty aiempaan verrattuna, ja uudessa kehyksessä painotettiin kokonaisvaltaisemmin maatalouselintarvikealan kilpailukyvyn tukemista. Toimilla pyrittiin merkinnän ”Maukasta Euroopasta” avulla auttamaan EU:n toimijoita maailmanmarkkinoille pääsyssä sekä lisäämään kuluttajien tietoisuutta niin EU:ssa kuin sen ulkopuolella eurooppalaisten maanviljelijöiden tuottamista laatutuotteista. Toimet perustuivat EU:n tasolla määriteltyyn strategiaan.

Uudistuksen pääkohtia olivat:

·määrärahojen lisääminen, mikä mahdollisti EU:n yhteisrahoitusosuuden kasvattamisen (50 prosentista 70–80 prosenttiin);

·eurooppalainen menekinedistämisstrategia, jota toteutettiin vuotuisten työohjelmien kautta ja jonka tavoitteena oli menekinedistämistoimien parempi kohdentaminen; sekä

·menettelyjen yksinkertaistaminen siirtämällä osa täytäntöönpanotehtävistä komissiolta kuluttaja-, terveys-, maatalous- ja elintarvikeasioiden toimeenpanovirastolle (Chafea). Tällä saatiin aikaan konkreettisia tuloksia, ja menettelyjen yksinkertaistaminen auttoi myös sujuvoittamaan ehdotusten toimittamista ja niiden arviointia Chafeassa (arviointiin osallistui myös riippumattomia ulkoisia asiantuntija-arvioijia).

1.3 Menekinedistämispolitiikan roolin vahvistaminen EU:n yleisten tavoitteiden saavuttamisessa

Komissio aikoo tarkistaa menekinedistämispolitiikkaa vuoden 2021 aikana. Tavoitteena on vahvistaa menekinedistämispolitiikan osuutta Euroopan vihreän kehityksen ohjelman, Pellolta pöytään -strategian sekä tulevan eurooppalaisen syöväntorjuntasuunnitelman edistämisessä ottaen samalla huomioon kyseisen politiikan tärkeä rooli EU:n maatalouselintarvikealan kestävän elpymisen tukemisessa haastavassa taloudellisessa tilanteessa.

Menekinedistämispolitiikan tuleva tarkistus tarjoaa tilaisuuden määritellä uudelleen sen tavoitteet ja säännöt, jotta voidaan paremmin edistää EU:n yleisiä poliittisia tavoitteita. Menekinedistämispolitiikalla voi olla keskeinen merkitys edistettäessä siirtymistä kohti vihreämpää ja kestävämpää maataloutta. Sen avulla voidaan korostaa EU:n maataloustuotteiden ja tuotantoprosessien kestävyyttä talouden, ympäristön ja yhteiskunnan näkökulmasta sekä EU:ssa että EU:n ulkopuolisissa maissa. Kansainvälisellä tasolla menekinedistämispolitiikalla voidaan tukea ponnisteluja, joiden tarkoituksena on tehdä EU:n elintarvikejärjestelmästä maailmanlaajuinen viitekehys elintarviketuotannon kestävyydelle. Tältä osin komission aloitteesta toteutettavilla toimenpiteillä voidaan erityisesti tukea EU:n yhteystoimintaa, kuten ”vihreiden allianssien” rakentamista. Menekinedistämispolitiikalla voi olla ratkaiseva rooli myös silloin, kun pyritään tukemaan niin luonnonmukaiseen viljelyyn ja maantieteellisiin merkintöihin liittyviä laatujärjestelmiä kuin myös tulevia järjestelmiä, joiden tavoitteena on lisätä kuluttajien tietoisuutta EU:n kestävien elintarvikkeiden merkinnöistä, eläinten hyvinvoinnista, terveellisestä ruokavaliosta sekä EU:n hiiltä sitovaa viljelyä koskevasta aloitteesta. Menekinedistämispolitiikalla voidaan tukea tulevaa eurooppalaista syöväntorjuntasuunnitelmaa eri tavoin, esimerkiksi laajentamalla politiikan nykyisiä toimia, joilla edistetään hedelmien ja vihannesten kulutusta osana tasapainoista ja terveellistä ruokavaliota. Sillä voidaan edistää myös muiden sellaisten terveellisten elintarvikkeiden ja tuoteryhmien kulutusta, joita tänä päivänä kulutetaan EU:ssa liian vähän, mikä puolestaan vaikuttaa kielteisesti kansanterveyteen.

2. Menekinedistämispolitiikan täytäntöönpano vuosina 2016–2019

2.1 Vuotuiset työohjelmat

Asetuksella otettiin käyttöön vuotuiset työohjelmat, jotka hyväksytään komission täytäntöönpanopäätöksillä. Työohjelmissa vahvistetaan menekinedistämistoimien talousarvio ja strategiset painopisteet tuleville 12 kuukaudelle.

Työohjelmaa laatiessaan komissio ottaa huomioon

·asetuksen tavoitteet;

·makrotaloudellisen analyysin viennin ennustetusta kasvusta nykyisillä tai kehittyvillä markkinoilla;

·vapaakauppasopimuksia koskevan toimintapoliittisen arvioinnin sekä terveys- ja kasvinsuojelutoimien esteiden poistamiseen liittyvät odotukset; sekä

·aiempien ehdotuspyyntöjen tulokset (esim. täytäntöönpanoaste, jatkuvuus).